Geliefde sussies gegroet in stampvol kerkFoto’s van Janke en Lize is voor in die NG Kerk Jan Kempdorp geplaas (Foto: Verskaf) Familie en vriende het Donderdag tydens die roudiens van Janke (19) en Lize (16) Coetzer vertel watter enorme impak dié twee op hul lewens gehad het. Die Coetzer-sussies is Saterdagaand in ’n grubotsing op die N18 naby Jan Kempdorp dood. Die twee susters het saam met hul vriendin, Odine Swanepoel (19), in die ongeluk omgekom. Lize was ’n leerder aan Hoërskool Diamantveld in Kimberley en Janke het onderwys aan die Noordwes-Universiteit (NWU) studeer. Sy was ’n inwoner van die Wanda-dameskoshuis. Odine, ’n BCom-student, was ’n inwoner van Vergeet-my-nie. In die propvol NG kerk op Jan Kempdorp het familie en vriende afskeid van die twee geliefde blondekopsussies geneem. Voor in die kerk was groot foto’s van die sussies, versier met blomme. Hul ouers, Louisa en Johan, het voor in die kerk gesit. Die begrafnisbrief vir Janke en Lize Coetzer (Foto: Verskaf) In die begrafnisbrief skryf dié twee hartgebroke ouers dat hulle sukkel om totsiens te sê. “Hoe sê ’n mens ‘totsiens’. Totsiens is te finaal. Nooit gedink ons sal so gou afskeid van julle moet neem nie. Ons is stomgeslaan en leeg en weet nie hoe ons die pad verder sonder julle sal kan stap nie. Julle was die mooiste dogters wat kon bestaan, dogters wat oral geskyn het,” lui die brief. Ds. Diederich Kleynhans het die troosdiens gelei en het emosioneel vertel hoe Janke twee jaar gelede belydenis van haar geloof in die kerk afgelê het. “Hierdie jaar sou Lize hier staan en haar geloof bely het, en sy het nie eers ’n kans gehad nie, maar sy het dit neergeskryf. Sy het geskryf: ‘Ek is lief vir Jesus, ek behoort aan Hom’. Daarom kan ons met sekerheid sê daar is niks wat hulle uit sy hand kon ruk nie. Nóg die lewe, nóg die dood. Daarom sal ons vandag jubel en juig in God ons Redder,” het Kleynhans gesê. Janke se ‘koshuissussies’ van Wanda-koshuis, het in ’n huldeblyk gesê haar koshuiskamer is nou leeg. “Ons sal jou omgeehart nooit vergeet nie,” lui die huldeblyk. Dié meisies het voor in die kerk hul koshuislied aan die susters opgedra. Janke se vriendin, Lea Hugo, het vertel watter groot rol Janke in haar lewe gespeel het. “Liewe Jesus het jou vir my gestuur. Jy het my geleer dat kwaadwees nie ’n opsie is nie en dat wat jy saai, sal jy maai. Ek bid dat jy in die hemel sal dans, soos jy nooit tevore het nie. Jy het so ‘n groot verskil in mense se lewens gemaak, sonder dat jy dit besef,” het Hugo gesê. Dr. Sibusiso Chalufu, uitvoerende direkteur van studentelewe en transformasie aan die NWU, het namens die universiteit medelye met die familie betuig. “Janke het ’n integrale rol in die NWU-familie gespeel. Haar spontane, omgee en vriendelike teenwoordigheid sal altyd onthou word.” Kleynhans het ’n huldelyk, ook aan Swanepoel, van Vergeet-my-nie-koshuis voorgelees. Daarin word Swanepoel as “spontaan en snaaks” beskryf. “Sy het altyd ’n glimlag in almal se lewens wakker gemaak. Sy het die beste sêgoed gehad en was liefdevol teenoor haar koshuissussies en vriendinne. Sy het geen vyande gehad nie. Sy was ook hardwerkend en positief,” lui die huldeblyk. Hoërskool Diamantveld se netbalhoof, Magda Myburgh, het Lize se lewe in ’n ontroerende huldeblyk gedenk. Odine Swanepoel. (Foto: Facebook) “Hoe sê mens totsiens aan iemand wat 16 jaar oud is? Iemand soos jy, wat so lus vir die lewe gehad het? Ek kyk deur al die foto’s wat jy en jou span geneem het. Ek kyk na memories wat ons gemaak het. Ek dink terug aan die liedjies wat in die bus en koshuiskamers gesing is. Ek dink aan die ‘Awe juffrou’ wanneer jy my groet, maak nie saak waar op terrein jy was nie,” sê Myburgh. “Ek sukkel. Ek sukkel om te aanvaar dat ek jou nooit weer gaan sien nie. As ek my oë toemaak, kan ek jou nog sien en hoor. Jy het so baie beteken vir my en ons span. Jy het ons verlaat, maar jy sal altyd bly lag, sing en dans in my hart. Ek hoop jy gooi mielies daarbo by ons hemelse pa.” Francois Holtzhausen, een van die onderwysers van Hoërskool Diamantveld, het namens die skool ’n huldeblyk aan albei susters gelewer. Janke het ook aan dié skool matrikuleer. “Hulle was twee vriendelike, positiewe kinders en het ’n positiewe invloed op almal gehad. Die skool het twee groot leerders verloor,” sê Holtzhausen.